**O B R A Z L O Ž E N J E**

**I. PRAVNI TEMELJ**

Pravni temelj za donošenje ove Odluke je članak 9. stavak 3. podstavak 1. i članak 12. stavak 2. Zakona o ugostiteljskoj djelatnosti (“Narodne novine” br. 85/15, 121/16 i 99/18 – dalje u tekstu Zakon o ugostiteljskoj djelatnosti) i članak 39. Statuta Grada Pula-Pola (“Službene novine” Grada Pule br. 7/09, 16/09, 12/11, 1/13 i 2/18).

**II. OSNOVNA PITANJA I PRIKAZ STANJA KOJE SE UREĐUJE AKTOM**

Predmetni Zakon o ugostiteljskoj djelatnosti primjenjuje se od 9. kolovoza 2015. godine te je u međuvremenu doživio dvije izmjene. Izmjena Zakona o ugostiteljskoj djelatnosti koja je stupila na snagu 24.12.2016. godine nije donijela potrebu za izmjenom Odluke o radnomvremenu u ugostiteljskoj djelatnosti („Službene novine“ Grada Pule br. 11/15 – dalje u tekstu Odluka o radnom vremenu).

Međutim, Zakon o izmjenama i dopunama Zakona o ugostiteljskoj djelatnosti (“Narodne novine” br. 99/18) izmijenio je članak 9. stavak 3. podstavak 1. i članak 12. stavak 2. Zakona o ugostiteljskoj djelatnosti te je u skladu s tim, sukladno prijedlogu Odluke o izmjeni Odluke o radnom vremenu, potrebno uskladiti članak 6. i 7. Odluke o radnomvremenu sa zakonskim izmjenama.

Naime, člankom 9. stavkom 2. Zakona o ugostiteljskoj djelatnosti dana je ovlast i mogućnost propisivanja radnog vremena predstavničkom tijelu za ugostiteljske objekte iz skupina «Catering objekti» i «Objekti jednostavnih usluga» kao i mogućeg produženja radnog vremena za ugostiteljske objekte iz skupina «Restorani» i «Barovi».

Tako je za navedene skupine Odlukom o radnom vremenu propisano radno vrijeme ugostiteljskih objekata:

* iz skupine »Catering objekti« od 6,00 sati do 24,00 sata,
* iz skupina «Restorani» i «Barovi» od 6,00 do 24,00 sata, a u razdoblju od 01.04. do 31.10. i od 15.12. do 15.01. od 6,00 do 02,00 sata
* te iz skupina «Objekti jednostavnih usluga» od 06,00 do 24,00 sata, a u razdoblju od 01.06. do 30.09. od 06,00 do 02,00 sata.

Člankom 9. stavkom 3. podstavkom 1. Zakona o ugostiteljskoj djelatnosti (“Narodne novine” br. 85/15), izvršnom tijelu, odnosno Gradonačelniku dana je mogućnost određivanja ranijeg završetka radnog vremena isključivo skupinama «Restorani» i «Barovi» iz stavka 1. podstavka 1. istog članka, odnosno radnog vremena koje je sukladno stavku 2. podstavku 5. i 6. navedenog članka predstavničko tijelo eventualno moglo produžiti za dva sata što je i učinjeno za skupine «Restorani» i «Barovi».

Budući da je zakonodavac uvidio da za skupine «Catering objekti» i «Objekti jednostavnih usluga» nema zakonske mogućnosti određivanja ranijeg završetka radnog vremena, izmijenjen je članak 9. stavak 3. podstavak 1. Zakona o ugostiteljskoj djelatnosti na način da je omogućeno da se i navedenim skupinama odredi mogućnost ranijeg završetka radnog vremena u skladu sa kriterijima propisanim člankom 7. Odluke o radnom vremenu. Sukladno navedenom, predložena je izmjena članka 7. Odluke o radnom vremenu.

Sukladno članku 12. Zakona o ugostiteljskoj djelatnosti (“Narodne novine” br. 85/15), člankom 6. Odluke o radnom vremenu definirano je obavljanje djelatnosti izvan ugostiteljskog objekta. Budući da je zakonodavac djelomično izmjenio i dopunio odredbe Zakona o ugostiteljskoj djelatnosti o obavljanju djelatnosti izvan ugostiteljskog objekta predložena je izmjena članka 6. Odluke o radnom vremenu u dijelu isticanja tvrtke odnosno naziva i zabrane usluživanja alkoholnih pića i napitaka koja sadržavaju alkohol maloljetnim osobama.

Sukladno svemu navedenom, a budući da se radi isključivo o usklađenju Odluke o radnom vremenu sa zakonskim izmjenama, predlaže se donošenje nacrta Odluke o izmjenama Odluke o radnom vremenu u ugostiteljskoj djelatnosti.

**III. PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ovog akta nisu potrebna financijska sredstva iz Proračuna Grada Pule.

Akt pripremio:

Voditelj odsjeka za proračun i gospodarstvo

Igor Fabris

**P.O. GRADONAČELNIKA**

**Vesna Sajić, mag.oec.**